32006R0694
L 121/1
JURNALUL OFÍCIAL AL UNIUNII EUROPENE
REGULAMENTUL (CE) NR. 694/2006 AL CONSILIULUI
din 27 aprilie 2006
de modificare a listelor privind procedurile de insolvență, procedurile de lichidare și lichidatorii din anexele A, B și C la Regulamentul (CE) nr. 1346/2000 privind procedurile de insolvență
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1346/2000 al Consiliului din 29 mai 2000 privind procedurile de insolvență (1), în special articolul 45,
având în vedere propunerea Comisiei,
având în vedere inițiativa Republicii Slovace (2),
întrucât:
(1)
În anexele la Regulamentul (CE) nr. 1346/2000 se enumeră denumirile date în legislația națională a statelor membre procedurilor și lichidatorilor cărora li se aplică respectivul regulament. Anexa A la regulamentul respectiv enumeră procedurile de insolvență menționate la articolul 2 litera (a) din respectivul regulament. Anexa B la regulamentul respectiv enumeră procedurile de lichidare menționate la articolul 2 litera (c) din respectivul regulament, iar anexa C enumeră lichidatorii menționați la articolul 2 litera (b) din respectivul regulament.
(2)
Anexele A, B și C la Regulamentul (CE) nr. 1346/2000 au fost modificate prin actul de aderare din 2003 în vederea includerii procedurilor de insolvență, a procedurilor de lichidare și a lichidatorilor din noile state membre, și apoi prin Regulamentul (CE) nr. 603/2005 (3) în vederea modificării respectivelor anexe în ceea ce privește mai multe state membre.
(3)
La 29 noiembrie 2005, Franța a adresat o notificare Comisiei, în temeiul articolului 45 din Regulamentul (CE) nr. 1346/2000, privind modificările aduse listelor din anexele A și C la respectivul regulament.
(4)
La 6 martie 2006, Republica Slovacă a notificat Secretariatului General al Consiliului, în temeiul articolului 45 din Regulamentul (CE) nr. 1346/2000, modificările aduse listelor din anexele A, B și C la respectivul regulament.
(5)
În conformitate cu articolul 3 din Protocolul privind poziția Regatului Unit și a Irlandei, anexat la Tratatul privind Uniunea Europeană și la Tratatul de instituire a Comunității Europene, Regatul Unit și Irlanda au notificat dorința lor de a participa la adoptarea și la aplicarea prezentului regulament.
(6)
În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, respectivul stat membru nu participă la adoptarea prezentului regulament și, prin urmare, nu este obligat în temeiul acestuia și nici nu face obiectul aplicării sale.
(7)
Prin urmare, Regulamentul (CE) nr. 1346/2000 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1346/2000, se modifică după cum urmează:
1.
anexa A se înlocuiește cu textul din anexa I la prezentul regulament;
2.
anexa B se înlocuiește cu textul din anexa II la prezentul regulament;
3.
anexa C se înlocuiește cu textul din anexa III la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre, în conformitate cu Tratatul de instituire a Comunității Europene.
Adoptat la Luxemburg, 27 aprilie 2006.